Document ID: 32004D0639

KOMISIJAS LĒMUMS
(2004. gada 6. septembris),
ar ko paredz liellopu sugu mājdzīvnieku spermas importa nosacījumus
(izziņots ar dokumenta numuru K(2004) 3364)
(Dokuments attiecas uz EEZ)
(2004/639/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 14. jūnija Direktīvu 88/407/EEK par dzīvnieku veselības prasībām, kas piemērojamas Kopienas iekšējā tirdzniecībā ar sasaldētu mājas liellopu spermu un tās ievedumiem (1), un jo īpaši tās 8. panta 1. punktu, 10. panta 2. punktu un 11. panta 2. punktu,
tā kā:
(1)
Komisijas Lēmumā 90/14/EEK (2) ir uzskaitītas trešās valstis, no kurām var importēt liellopu spermu.
(2)
Komisijas Lēmumā 91/277/EEK (3) ir uzskaitīti veselības aizsardzības pasākumi saistībā ar dziļi sasaldētas liellopu spermas importu no Izraēlas.
(3)
Komisijas Lēmumā 94/577/EK (4) ir uzskaitīti dzīvnieku veselības nosacījumi un veterinārās sertifikācijas kārtība liellopu spermas importam no trešām valstīm.
(4)
Ievērojot Direktīvas 88/407/EEK grozījumus, kas izdarīti ar Padomes Direktīvu 2003/43/EK (5), ir jāpārstrādā Komisijas lēmumi, kas saistīti ar liellopu spermas importu Eiropas Kopienā.
(5)
Spermas savākšanas un glabāšanas centru saraksti, kuri dalībvalstīm ir jāapstiprina trešo valstu izcelsmes spermas importam, tiek veidoti un atjaunoti saskaņā ar Direktīvas 88/407/EEK 9. panta 1. punktu, kas paredz, ka visu sarakstu atjauninātajām versijām jābūt publiski pieejamām. Šie saraksti atrodami interneta adresē: http://europa.eu.int/comm/food/index_en.htm.
(6)
Direktīva 2003/43/EK, ar ko groza Direktīvu 88/407/EEK, paredz, ka no 2005. gada 1. janvāra liellopu sugu mājdzīvnieku sperma jāsavāc, jāapstrādā un jāuzglabā saskaņā ar jaunajiem noteikumiem, kas tika ieviesti ar Direktīvu 2003/43/EK, lai būtu piemērojama importam.
(7)
Tomēr drīkst apstiprināt nepārtrauktu liellopu spermas krājumu importu saskaņā ar Direktīvas 88/407/EEK noteikumiem, kādi tie bija pirms Direktīvā 2003/43/EK veiktajām izmaiņām.
(8)
Tādēļ Direktīvas 2003/43/EK 2. panta 2. punkts paredz, ka:
-
līdz 2004. gada 31. decembrim dalībvalstīm ir jāapstiprina pirms 2004. gada 31. decembra savāktās, apstrādātās un uzglabātas spermas imports, kurai ir pievienota vecā parauga apliecība, kas paredzēta pirms grozījumiem, kas izdarīti ar Direktīvu 2003/43/EK,
-
pēc šī datuma dalībvalstis vairs neapstiprina liellopu sugu mājdzīvnieku spermas importu saskaņā ar iepriekšējiem noteikumiem, izņemot, ja tā savākta, apstrādāta un uzglabāta līdz 2004. gada 31. decembrim.
(9)
Tādēļ jāizstrādā sertifikāta paraugs līdz 2004. gada 31. decembrim savāktās, apstrādātās un uzglabātās liellopu sugu mājdzīvnieku spermas importam no 2005. gada 1. janvāra.
(10)
Ir lietderīgi vienā normatīvā aktā apkopot visu informāciju, kas attiecas uz liellopu sugu mājdzīvnieku spermas importu (trešo valstu saraksts, veterinārās prasības, kas jāpiemēro importam, un apstiprināto centru saraksts šajās trešās valstīs), un attiecīgi atcelt Lēmumus 90/14/EEK, 91/277/EEK un 94/577/EK.
(11)
Šajā lēmumā paredzētie pasākumi atbilst Pastāvīgās pārtikas aprites un dzīvnieku veselības komitejas atzinumam,
IR PIEŅĒMUSI ŠO LĒMUMU.
1. pants
1. Dalībvalstīm jāapstiprina liellopu sugu mājdzīvnieku spermas imports no I pielikumā uzskaitītajām trešām valstīm saskaņā ar II pielikuma 1. daļā dzīvnieku veselības sertifikāta paraugā izklāstītajiem noteikumiem, pievienojot šādu pareizi aizpildītu sertifikātu.
2. Tomēr no 2005. gada 1. janvāra dalībvalstis atļauj importēt liellopu sugu mājdzīvnieku spermu, kas savākta, apstrādāta un uzglabāta līdz 2004. gada 31. decembrim, no I pielikumā minētajām trešām valstīm saskaņā ar II pielikuma 2. daļā dzīvnieku veselības sertifikāta paraugā izklāstītajiem noteikumiem un pievienojot šādu pareizi aizpildītu sertifikātu.
3. Šī panta 1. punktā minētā sperma jāsavāc pēc tam, kad apstiprinājumu izsniedzis attiecīgo trešo valstu kompetento iestāžu centrs.
2. pants
Atceļ Lēmumus 90/14/EEK, 91/277/EEK un 94/577/EK.
3. pants
Šo lēmumu piemēro no 2004. gada 18. septembra.
4. pants
Šis lēmums ir adresēts dalībvalstīm.
Briselē, 2004. gada 6. septembrī

Labels: 3
6